OFICIAL Ce salariu are Lionel Messi la Inter Miami și cât câștigă cei doi fotbaliști români din MLS
Sindicatul jucătorilor din campionatul profesionist nord-american a făcut publice salariile din Major League Soccer.
Lionel Messi, cu un salariu anual de 20,45 milioane de dolari (18,8 milioane de euro) la echipa Inter Miami, este de departe cel mai bine plătit fotbalist din Major League Soccer (MLS), potrivit sindicatului jucătorilor din campionatul profesionist nord-american, citat de AFP.
Campionul mondial beneficiază de o remuneraţie garantată de 20.446.667 de dolari, alcătuită dintr-un salariu de bază de 12 milioane de dolari (11 milioane de euro) şi diverse bonusuri. Aceste cifre nu includ veniturile considerabile primite în cadrul acordurilor comerciale (Adidas, Apple etc.).
Starul argentinian, în vârstă de 36 de ani, a sosit la Miami în iulie 2023, după despărţirea de Paris Saint-Germain, iar contractul său cu clubul din Florida de întinde până la sfârşitul sezonului 2025.
Top salarii din MLS
Atacantul italian Lorenzo Insigne, de la Toronto FC, cel mai bine plătit jucător din MLS până la sosirea lui Messi, ocupă locul secund cu un venit garantat de 15,4 milioane de dolari (13,25 milioane de euro).
Coechipierul spaniol al lui Messi la Inter Miami, Sergio Busquets, fost mijlocaş la FC Barcelona, în vârstă de 35 de ani, are al treilea cel mai mare salariu din campionat, cu 8,8 milioane de dolari garantaţi (8 milioane de euro).
Ceilalţi doi foşti jucători de la Barca, care joacă în prezent la Inter Miami, atacantul uruguayan Luis Suarez şi fundaşul spaniol Jordi Alba, câştigă fiecare 1,5 milioane de dolari pe an (1,38 milioane de euro).
Ce salarii au Alex Mățan și Enes Sali
Tot conform sindicatului jucătorilor, care publică în mod regulat cifrele pentru întreaga ligă, salariul mediu în MLS este de 594.390 de dolari (546.990 de euro) în 2024.
Mijlocaşul român Alexandru Măţan, jucătorul echipei Columbus Crew, are un salariu de bază de 450.000 de dolari pe an (câştig total de 483.250 dolari), în timp ce mijlocaşul Enes Sali, transferat recent la FC Dallas de la Farul câştigă 345.000 de dolari (salariu de bază de 300.000 de dolari). Agerpres
Urmăriți SPORT.RO și pe Google News